Римљани су 168. године п. н. е. напали Македонију и свргли краља Персеја, након победе у бици код Пидне. Македонија није уврштена у систем римских провинција након победе Римљана у Трећем македонском рату, већ је наредних двадесет година егзистирала подељена у четири области, под римским протекторатом. Између становника области није била дозвољена комуникација, нити склапање бракова. Римска управа изазвала је велико незадовољство како македонског, тако и становништва у Грчкој. Иако су се током Другог македонског рата појавили као ослободиоци македонске власти, Римљани се нису показали као бољи господари. Незадовољство народа покушао је искористити Андриск, који се лажно представљао као Персејев син.